ཡང་ཁྱུང་དཀར་རྟོགས་ལྡན་དར་རྒྱས་རིན་པོ་ཆེའི་བརྒྱུད་འཛིན་ནི།སྔགས་འཆང་དྲུང་མུ་ཛ་ཡའམ་ཁྱུང་དཀར་གཡུང་དྲུང་རྒྱལ་ཡིན།ཁོང་ནི་དགུང་ལོ་ཆུང་དུས་ནས་བླ་མ་སྙན་ཁོའམ་ཆོས་རྗེ་བོན་བརྒྱ་བའི་ཞབས་པད་ཚུལ་བཞིན་བསྟེན།ཐོག་མར་སྐྱབས་སྡོམ་བླངས་པ་ནས་བཟུང་སྔོན་འགྲོ་བསགས་སྦྱངས་རྨང་གཞི་བརྟན་པོ་ལེགས་འགྲུབ་བྱུང་བས་དངོས་གཞིའི་ཉམས་ལེན་སྐབས་བླ་མའི་ཐུགས་ཟིན་པ་བྱུང་།སྔོན་འགྲོ་ཟབ་ན་དངོས་གཞི་ཟབ་ཅེས་རྗེས་འཇུག་རྣམས་ལ་ཡང་ཡང་གསུངས་ནས་ཉམས་མྱོང་དམར་ཁྲིད་ཞལ་རྒྱུན་སོགས་ཀུན་ལ་ཕན་པའི་ཞལ་གདམས་མང་དུ་བསྩལ་བ་ཡོད།དཔེར་ན་བླ་མ་སྤྲུལ་སྐུ་རྣམས་ལ་གསུང་གླེང་མཛད་སྐབས།འོ་དེང་སང་གདུགས་ཞབས་དང་ཁྲི་ཐོག་གི་བླ་སྤྲུལ་ཕལ་ཆེར་ཚོགས་གསོག་སྒྲིབ་སྦྱོང་གི་ལས་ལ་མི་འབད་རང་རྒྱུད་འདུལ་བའི་ཉམས་ལེན་མེད་པར་གཞན་དོན་མཛད་སྔ་ཞིང་དཀོར་ནག་གིས་རྒྱུད་ཁེངས།ཁྱད་པར་སྐུ་ཚེ་སྔ་མ་ཞིག་ལ་གོ་ས་ཐོབ་ཐང་ཞིག་ཡོད་ན་ཁོ་རང་ཡང་དེ་འདྲ་མཐོན་པོ་ཞིག་ཡིན་རྒྱུ་རེད་སྙམ་པ་ནི་བླུན་རྟགས་རེད་དེ།སྐུ་ཚེ་གོང་མ་ནི་མཁས་པ་པཎྚི་ཏ་ཞིག་ཡིན་ན།སྐུ་རྗེས་མ་སྐྱབས་འགྲོའི་རྣམ་བཞག་ཙམ་ཡང་མི་ཤེས་པ་ཅི་ཡིན།སྐུ་སྔ་མ་ཁྲིམས་གཙང་གཞན་ལ་སྡོམ་རྒྱུན་གནང་མཁན་གྱི་མཁན་པོ་ཞིག་ཡིན་ན།དེའི་རྗེས་མ་སོ་བྱང་སྔགས་གསུམ་གྱི་ཁྱད་པར་དང་སྡོམ་པའི་རྐང་གྲངས་ཙམ་ཡང་མི་ཤེས་པར་བཟའ་མི་ཁྱིམ་ཚང་གི་བདག་པོར་གྱུར་བ་དེ་འདྲ་ཅི་ཡིན།སྦྱངས་འཕྲོ་ལེགས་ན་རྗེས་མ་ཇེ་བཟང་དུ་འགྲོ་དགོས་ཞིས་བསླབ་བྱ་གནད་དུ་འགྲོ་བ་རེ་གནང་།མཁས་རློམས་དག་ལ་ཞལ་བརྡ་མཛད་སྐབས།ཁ་བཤད་མཁས་པས་མི་ཕན།དོན་ལ་གནས་ན་རང་རྒྱུད་འདུལ་ཐུབ་མིན་ལ་བལྟ་དགོས།ཁ་ཅིག་འཆད་རྩོད་རྩོམ་གསུམ་ལ་མཁས་ཤིང་བསྟན་བཅོས་པོ་ཏི་མང་པོ་བརྩམས་ཡོད་ནའང་།རང་རྒྱུད་ཇེ་དྲེད་དུ་སོང་ནས་ངར་འཛིན་གྱི་མཚོན་ཆ་ལ་ཕྱོགས་འཛིན་དུག་གི་ངར་བླུད་ནས་ཆགས་སྡང་མེ་ལྕེ་འབར་བ་ལྟ་བུར་སོང་འདུག་པ་དེ་ནི་མཁས་རྟགས་མིན།ངེས་པ་དོན་གྱི་མཁས་པ་ཡིན་ན་ཁ་ནང་དུ་བསྐོར་ནས་རང་རྒྱུད་ཀྱི་ཉོན་མོངས་ཇེ་ཞི།གྲུབ་མཐའ་གང་ཟག་ཐམས་ཅད་ལ་དཔྱད་པ་ཕྱིན་ཅི་མ་ལོག་པའི་སྒོ་ནས་རིས་མེད་ཀྱི་དག་སྣང་ཇེ་བཟང་ལ་སོང་ན་བཟང་རྟགས་ཡིན་ཞེས་གསུངས།སྐྱ་སེར་ཕལ་བ་རྣམས་ལའང་དོན་མེད་ལོང་གཏམ་སྨྲ་བ་ལ་ཐུགས་མི་དགྱེས་པར་ད་རེས་འུ་ཅག་གི་ལུས་རྟེན་འདི་རྙེད་དཀའ་བ་རིན་པོ་ཆེ་ལྟ་བུ་ཞིག་རེད་འདི་ཆུད་ཟོས་མི་རུང་།ལས་རྒྱུ་འབྲས་ཞིབ་ཏུ་བརྩི་དགོས།ཚེ་ཕྱི་མ་ཟེར་བ་ཐག་རིང་ཞིག་མ་རེད།རྒྱུན་དུ་འཁོར་བའི་བདེ་བ་དོན་དུ་གཉེར་ནས་འདུག་མི་ཉན་ཕྱི་མའི་དོན་གལ་ཆེ་ཞེས་བློ་ལྡོག་བཞི་ལས་འཕྲོས་ཏེ་བསླབ་བྱ་གལ་ཆེན་རེ་གནང་།ཁོང་རང་ཉིད་ནི་དེ་ལྟར་དོན་ལ་གནས་ཏེ།ཡོན་ཏན་ཆེ་ཚོད་ཀྱིས་ཆོ་ག་ཕྲིན་ལས་བཅའ་ཀ་ཕྱག་ལེན་ལ་བྱང་ཆུབ་པའི་མཁས་པ་ཙམ་དུ་མ་ཟད་གསང་སྔགས་བསྙེན་སྒྲུབ་ལས་སྦྱོར་དང་བསྐྱེད་རྫོགས་རྫོགས་ཆེན་གང་ལ་གསན་རྒྱ་ཆེ་ཞིང་ཐོས་བསམ་སྒོམ་པ་ཡ་མ་བྲལ་བར་ཉམས་བཞེས་གནང་བ་ལས།རྒྱུ་ནོར་དོན་དུ་གཉེར་ནས་གྲོང་ཆོག་ལ་འགྲོ་བ་དང་།ཡོན་བདག་སྲུང་སྐྱོབ་དོན་དུ་མནན་བསྲེག་འཕང་གསུམ་བྱེད་པ་སོགས་སྐུ་ཚེ་གང་བོར་མཛད་མ་མྱོང་གསུངས།ཁྱིམ་གཞིས་ནི།ཞིང་ལས་པ་ཡིན་པས།དེས་ཀྱང་སྟོན་ཁའི་ལོ་ཏོག་གི་འབྲུ་ཕུད་བླངས་ཏེ།བླ་མའི་བཞེས་པ་དང་།དེ་རྗེས་ཚོགས་འཁོར་སོགས་ཀྱི་གཏོར་རྩམ་དང་མཆོད་རྫས།དེའི་ལྷག་མ་ནི་རང་གི་ཁ་ཟས་ཞེས་གོ་རིམ་ཡོད་པ་དང་།རྒྱུན་དུ་བསྙེན་ཁང་ཆུང་ངུ་ནས་ཚེ་དང་སྒྲུབ་པ་མཉམ་བསྐྱེལ་མཛད་དེ་མཐར་ཕྱིན།དགུང་གྲངས་བརྒྱད་ཅུའི་ནང་།སྲས་སྙིང་རྒྱལ་བྱམས་ལ་བསྙེན་ཁང་དུ་སྒྲུབ་ཚུགས་མ་ཉམས་པ་གྱིས་ཞེས་གསུངས་ནས་བདེ་བར་གཤེགས་སོ།།